Melnezers (Smārdes pagasts)

Melnezers jeb Melnezers pie Tukuma (arī Mielezers) ir ezers Tukuma novada Smārdes pagastā, kas atrodas pie pašas Tukuma pilsētas robežas meža ielokā.

 Kopsavilkums 
Melnezers atrodas pavisam netālu no robežas, kas šķir Smārdes pagastu un Tukuma pilsētu, tādēļ šo ezeru lielākoties apmeklē Tukuma iedzīvotāji. No Tukuma pilsētas teritorijas uz ezeru ved asfaltēts ceļš — Melnezera iela. Kopā ar Jumpravas ezeru un Sekli tas ir viens no tuvākajiem ezeriem Tukuma apkārtnē, kas tiek izmantots atpūtai un peldēšanai. 

Melnezera kopējā platība ir 1,3 ha. Ezera vārdā ir nosaukta arī netālu esošā Tukuma motokrosa trase, kas atrodas Tukuma pilsētas teritorijā. Tāpat Melnezers bija pirmā atklātā peldvieta Latvijā, kuru oficiāli atklāja pēc Otrā pasaules kara.

 Nosaukums 
Par Melnezera nosaukuma izcelsmi vēsta vairākas vietējās teikas. Tā, piemēram, pastāv viedokļi, ka tā nosaukums ir cēlies no ezera melnā lāsmojuma, kā arī, iespējams, no zalkšiem, kas ezerā un tā apkārtnē ir sastopami lielā daudzumā.

 Apsaimniekošana 
 Tukuma novada pašvaldība 
Melnezers un tā apkārtējā teritorija ir valsts īpašums, kas atrodas Zemkopības ministrijas kontrolē. Galvenās apsaimniekotāja tiesības šobrīd atrodas valsts uzņēmuma AS "Latvijas valsts meži" pārraudzībā, kas jau vairākus gadus desmitus to ir uzticējusi vietējai Tukuma novada pašvaldībai, kura galvenokārt rūpējas par jaunu smilšu pievešanu pludmalē, atkritumu izvešanu, ūdens analīžu ņemšanu un arī par to, lai tiktu algoti ezera dežuranti (glābēji).

Dežurantu līgums ar Tukuma pilsētas domi paredz, ka bez drošības uz ūdeņiem ir jāpievērš uzmanība arī teritorijas kārtībai, lai netiktu lietots alkohols un piemēslota apkārtne.

2021. gada decembrī tika ziņots, ka Tukuma novada pašvaldība vienojās no AS "Latvijas valsts meži" nomāt Melnezera teritoriju 0,9 hektāru platībā, kas tādējādi dod iespēju Tukuma novada pašvaldībai oficiāli ieguldīt līdzekļus teritorijas labiekārtošanā.

 Infrastruktūra un apkārtne 
Ezera apkārtnē atrodas marķētas takas kājāmgājējiem, nūjotājiem un skrējējiem, kā arī neliela autostāvvieta, vairāki soliņi, ģērbtuve, šūpoles, vingrošanas stieņi un glābēju būda, kas galvenokārt atrodas ezera ziemeļu krastā. Tāpat ezera apkārtnē ir iespējams uzspēlēt volejbolu, basketbolu, kā arī pludmales futbolu.

Ezera apkārtnē ir izbūvētas četras laipas, tās visas atrodas ziemeļu piekrastē. Trīs ir atvēlētas apmeklētājiem un viena — glābējiem. Tāpat ir iespēja iznomāt katamarānu.

 Daba 
Melnezerā sastopamas dažādas zivju sugas — asari, raudas un līdakas. Tāpat ezera apkārtnē ir iespējams sastapt zalkšus.

Atsevišķos gadījumos Melnezera ūdeņos ir konstatēti mikroskopiski parazitāro tārpu kāpuri, kas peldētājiem var izraisīt alerģisku reakciju — tā saucamo "peldētāju niezi".

 Nelaimes gadījumi 
Melnezers ir salīdzinoši bīstams ezers peldētājiem, jo tajā nemitīgi ieplūst pazemes avotu ūdeņi, veidojot atvarus un aukstas ūdens straumes. 2019. gada 15. jūnijā tika ziņots, ka meklēšanas pasākumos, kurus veica apmēram 30 brīvprātīgo cilvēku grupa, ezerā tika uzietas 8. jūnijā noslīkuša jauna vīrieša mirstīgās atliekas, kuras izdevās atrast, izmantojot ultraskaņas aparatūru un zemūdens robotu ar sonoru.

Tāpat 2023. gada 6. augustā, neilgi pirms pusnakts, Valsts ugunsdzēsības un glābšanas dienests saņēma informāciju, ka Melnezerā zem ūdens ir pazudis vīrietis, kurš piekrastē ir atpūties kopā ar draugiem un, iespējams, bijis arī alkohola reibumā. Glābšanas darbu rezultātā ūdenslīdējiem bojāgājušā vīrieša ķermeni izdevās uziet tikai nākamajā rītā.

 Attēlu galerija 

 Atsauces 

 Ārējās saites 

 Melnezers (Facebook mājaslapa)

Kategorija:Tukuma novada ezeri
Kategorija:Smārdes pagasts